Απόφαση της Επιτροπής

της 27ης Σεπτεμβρίου 2001

σχετικά με προστατευτικά μέτρα όσον αφορά τις εισαγωγές ορισμένων ζώων και προϊόντων τους από την Αλβανία, τη Βουλγαρία, την πρώην Γιουγκοσλαβική Δημοκρατία της Μακεδονίας και την Ομοσπονδιακή Δημοκρατία της Γιουγκοσλαβίας σε σχέση με τον καταρροϊκό πυρετό του προβάτου

[κοινοποιηθείσα υπό τον αριθμό Ε(2001) 2944]

(Κείμενο που παρουσιάζει ενδιαφέρον για τον ΕΟΧ)

(2001/706/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ(1), όπως τροποποιήθηκε τελευταία με την οδηγία 96/43/ΕΚ του Συμβουλίου(2), και ιδίως το άρθρο 18,

Εκτιμώντας τα ακόλουθα:

(1) Στη Βουλγαρία, στα σύνορα με την Ομοσπονδιακή Δημοκρατία της Γιουγκοσλαβίας, επιβεβαιώθηκε η εκδήλωση εστιών της νόσου του καταρροϊκού πυρετού του προβάτου.

(2) Έχουν εντοπιστεί εστίες καταρροϊκού πυρετού του προβάτου στην Ελλάδα, πλησίον της μεθορίου με την Αλβανία και την πρώην Γιουγκοσλαβική Δημοκρατία της Μακεδονίας.

(3) H κατάσταση στις προαναφερόμενες τρίτες χώρες από πλευράς καταρροϊκού πυρετού του προβάτου είναι ικανή να απειλήσει σοβαρά την υγεία των ζώων εντός της Κοινότητας.

(4) Στην οδηγία 2000/75/ΕΚ του Συμβουλίου(3) θεσπίζονται κοινοτικά μέτρα για τον έλεγχο της επίμαχης νόσου.

(5) Με την απόφαση 2001/138/ΕΚ της Επιτροπής(4) θεσπίζονται περαιτέρω μέτρα δημιουργίας, στην Κοινότητα, ζωνών προστασίας και επιτήρησης σε σχέση με τον καταρροϊκό πυρετό του προβάτου. Σύμφωνα με την ανωτέρω απόφαση, μέτρα ελέγχου της νόσου εφαρμόζονται σε ορισμένες κοινοτικές περιοχές οι οποίες παρατίθενται στο παράρτημα II, εκεί όπου επικρατεί κατάσταση σχετικά με τη νόσο όμοια με την υφιστάμενη στις προαναφερόμενες τρίτες χώρες.

(6) Είναι ανάγκη να απαγορευθεί η εισαγωγή, στην Κοινότητα, ζώντων ζώων των ευπαθών στον καταρροϊκό πυρετό του προβάτου ειδών (πάσης φύσεως μηρυκαστικών) και ορισμένων προϊόντων των ζώων αυτών, να υπάρξει δε πρόβλεψη για παρέκκλιση της απαγόρευσης αυτής σε περίπτωση εισαγωγών στα εδάφη που παρατίθενται στο παράρτημα II της απόφασης 2001/138/ΕΚ. Τα μέτρα αυτά πρέπει να διατυπωθούν κατά τρόπο ώστε να είναι συνεπή ως προς εκείνα που εφαρμόζονται εντός της Κοινότητας.

(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Τα κράτη μέλη δεν επιτρέπουν τις εισαγωγές ζώντων ζώων των ευπαθών στον καταρροϊκό πυρετό του προβάτου ειδών καταγωγής ή διαμετακόμισης μέσω Αλβανίας, Βουλγαρίας, πρώην Γιουγκοσλαβικής Δημοκρατίας της Μακεδονίας και Ομοσπονδιακής Δημοκρατίας της Γιουγκοσλαβίας.

2. Τα κράτη μέλη δεν επιτρέπουν τις εισαγωγές σπέρματος, εμβρύων και ωαρίων των ευπαθών στον καταρροϊκό πυρετό του προβάτου ειδών καταγωγής Αλβανίας, Βουλγαρίας, πρώην Γιουγκοσλαβικής Δημοκρατίας της Μακεδονίας και Ομοσπονδιακής Δημοκρατίας της Γιουγκοσλαβίας.

Άρθρο 2

1. Κατά περέκκλιση του άρθρου 1, τα κράτη μέλη των οποίων η επικράτεια ή μέρη αυτής παρατίθενται στο παράρτημα II της απόφασης 2001/138/ΕΚ μπορεί να επιτρέπουν την απευθείας εισαγωγή ζώντων ζώων των ευπαθών στον καταρροϊκό πυρετό του προβάτου ειδών, σπέρματος, εμβρύων και ωαρίων των ζώων αυτών, καταγωγής ή διαμετακόμισης μέσω Αλβανίας, Βουλγαρίας, πρώην Γιουγκοσλαβικής Δημοκρατίας της Μακεδονίας και Ομοσπονδιακής Δημοκρατίας της Γιουγκοσλαβίας, στις περιοχές που απαριθμούνται στο εν λόγω παράρτημα, υπό τον όρο ότι έτσι δεν τίθεται σε κίνδυνο το καθεστώς τους σε σχέση με τον καταρροϊκό πυρετό του προβάτου.

2. Τα κράτη μέλη κρατούν ενήμερη την Επιτροπή ως προς τα κριτήρια που εφαρμόζουν για τη χορήγηση της προβλεπόμενης στην παράγραφο 1 παρέκκλισης.

Άρθρο 3

Τα κράτη μέλη τροποποιούν τα μέτρα που εφαρμόζουν στις εμπορικές συναλλαγές ώστε να συμμορφώνονται με την παρούσα απόφαση, ενημερώνουν δε αμέσως περί αυτού την Επιτροπή.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 27 Σεπτεμβρίου 2001.

Για την Επιτροπή

David Byrne

Μέλος της Επιτροπής

(1) ΕΕ L 268 της 24.9.1991, σ. 56.

(2) ΕΕ L 162 της 1.7.1996, σ. 1.

(3) ΕΕ L 327 της 22.12.2000, σ. 74.

(4) ΕΕ L 50 της 21.2.2001, σ. 17.